Betina Kastbjerg (DD), 2025-04-29:
Tak for det, formand.
Ventetiderne i Familieretshuset er desværre helt urimelige, og det gælder ikke kun på værgemålsområdet.
I Danmarksdemokraterne har vi presset på for at ændre dette, og derfor indkaldte vi også både justitsministeren og socialministeren til et samråd den 8. januar i år.
Tænk, at en farmor må vente 4 år på at forkæle sine børnebørn.
Allerede i december kunne DR fortælle, at det var virkeligheden for farmoren Ellen Jensen fra Kerteminde.
Hun lider af demens, og derfor skal hun og hendes værge have godkendelse fra Familieretshusets værgemålsafdeling, hvis hun ønsker at købe julegaver, der er større end et par sokker eller en god bog.
I øjeblikket er sagsbehandlingstiden for sådan en sag 172 uger, altså over 3 år.
Familieretshuset arbejder i øjeblikket med sager, de modtog i november 2022, og det betyder også, at det er 34 uger i forhold til et værgemål, og at sager, der er modtaget i september 2024, stadig er under behandling.
For en ændring eller en ophævelse af et værgemål er sagsbehandlingstiden hele 113 uger, hvor Familieretshuset arbejder med sager modtaget i juli 2023.
Det er fuldstændig uacceptabelt.
Det her lovforslag har til formål at modernisere og forbedre værgemålsreglerne i Danmark, og det er absolut på høje tid.
Vores håb er, at lovforslaget vil skabe mere fleksible og individualiserede løsninger, der bedre tager hensyn til den enkeltes behov og ønsker.
Det skal sikre, at personer med nedsat funktionsevne eller andre, der har behov for hjælp, får en mere tilpasset og respektfuld behandling, som øger deres selvbestemmelse og værdighed.
Vi ønsker også, at lovforslaget forbedrer samarbejdet mellem myndighederne, værgerne og de pågældende personer gennem en større gennemsigtighed og klarere retningslinjer.
Det vil styrke tilliden til værgemålsordningen og sikre, at den anvendes i overensstemmelse med den enkeltes ønsker og rettigheder.
Lovforslaget indeholder bl.a. elementer som en fastsættelse af en øvre grænse for, hvor mange værgemål en enkelt værge kan varetage.
I dag har Familieretshuset en intern grænse på 80 værgemål pr. værge.
Med lovforslaget foreslås grænsen ændret til 50, så personer, der er fuldtidsværger, stadig kan påtage sig opgaven, men uden at det bliver uhåndterligt.
Det er vigtigt, at værgen har det nødvendige kendskab til de personer, de er værger for, men antallet kan stadig væk diskuteres.
Man etablerer en attestordning til pårørende, hvor en attest kan udstedes uden en lang sagsbehandlingstid.
Den kan gives til en nærmeste pårørende, enten med borgerens samtykke eller via en lægeerklæring, så de kan varetage personlige og økonomiske anliggender som at betale regninger.
Det adskiller sig fra den nuværende praksis, hvor kun beskikkede værger har den her beføjelse.
Så er der en ændring af kravet om, at værgen skal sikre, at værgemålets formue bevares.
I stedet foreslås det, at formuen skal bruges til gavn for værgemålet.
Samtidig ophæves kravet om, at ethvert formueforbrug skal godkendes af Familieretshuset, og endelig foreslås det, at værger, der misbruger deres hverv, skal kunne sanktioneres med en bøde, både beskikkede værger og pårørende, der er værge for deres nærmeste.
Vi er i Danmarksdemokraterne glade for, at der endelig sker noget, men vi er også bekymrede for, om dette lovforslag er tilstrækkeligt.
Kan vi være sikre på, at sagsbehandlingstiderne bliver kortere, og at de kommer de mennesker, det handler om, til gode?
Og hvad er i virkeligheden en rimelig sagsbehandlingstid?
Gennem dokumentaren på TV 2 har vi desuden set, hvordan nogle forældre til handicappede bliver truet med fratagelse af deres værgemål, hvis de klager over behandlingen af deres pårørende, noget, vi stærkt ønsker at rejse en bekymring over.
Dokumentaren viste, at Gribskov Kommune tre gange har forsøgt at fjerne Kim Arvedlund som værge.
Heldigvis blev disse forsøg hver gang afvist af Familieretshuset.
Det er bekymrende, at man kan risikere at miste værgemålet blot på grund af klager.
Kim Arvedlund siger: Hvis jeg klager for meget, så er jeg bange for, at de tager værgemålet fra mig, og så kan jeg stort set intet gøre for at hjælpe min datter.
Vi har flere opfølgende spørgsmål, herunder også om udfordringen med unge anbragte og en bankkonto, noget, vi endnu ikke ved om dette lovforslag skal adressere.
Vi er positive over for forbedringerne og vil arbejde for, at de fremtidige lovændringer virkelig kommer de berørte til gode, og at sagsbehandlingstiderne i Familieretshuset bliver væsentlig kortere.
Tak for ordet.